Позив у комендију
Јављамо ти ја и Мија:
сутра биће комендија.
Нека дође коме прија
каламандарија.

У трумбету ја ћу свират',
Кастор ће ми секундират.
Малог мопса већем уче
да скакуће кроз обруче.
Стевица ће памук јести
па из уста траке прести.
Анђелија биће дама
у дугачким хаљинама,
па ће играт' на штулама.

Андрија ће бити деда,
брада ће му бити седа,
па ће да нам приповеда
о зеленом жапцу,
о црвеном врапцу.
Јоја ће се пајац звати,
- он се уме преметати.
Крајцара се плаћа само,
пожури се док имамо
још седишта,
- лутка неће платит' ништа.